1. ปัจจัยความเสี่ยง

1.  ความเสี่ยงจากการประกอบธุรกิจ

    1.  ความเสี่ยงจากการพึ่งพาลูกค้าน้อยราย

บริษัทฯ
มีรายได้หลักจากการประกอบธุรกิจรับเหมาก่อสร้างในงานวางท่อส่งก๊าซธรรมชาติในกลุ่มธุรกิจพลังงานและปิโตรเคมี
ซึ่งมักเกี่ยวข้องกับบริษัท ปตท. จำกัด (มหาชน) หรือบริษัทที่เกี่ยวข้องของบริษัทดังกล่าว
ทำให้รายได้ของบริษัทฯ พึ่งพิงกับกลุ่มบริษัท ปตท. จำกัด (มหาชน) เป็นหลัก
ซึ่งจะเป็นงานรับเหมาในงานวางท่อก๊าซธรรมชาติเป็นส่วนใหญ่ (สัดส่วนรายได้จากกลุ่มปตท.
เทียบกับรายได้รวมของบริษัทฯ และบริษัทย่อย เท่ากับร้อยละ 68:40:32 ในปี 2550 ถึง 2552
ตามลำดับ)

อย่างไรก็ตาม บริษัทฯ ได้พยายามลดความเสี่ยงในการพึ่งพาดังกล่าว
โดยการขยายธุรกิจอย่างต่อเนื่อง เช่น ในปี 2548
ได้เข้าสู่ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี ปี 2550
ได้มีการจัดตั้งหน่วยธุรกิจพัฒนาโครงการและการลงทุน เพื่อหาโอกาสทางธุรกิจใหม่ ๆ
และศึกษาความเป็นไปได้ในการขยายธุรกิจไปสู่ต่างประเทศ และในปี 2552 บริษัทฯ
ได้จัดตั้งบริษัทย่อย TRC & Al-Ghalbi LLC วัตถุประสงค์เพื่อรับงานรับเหมาก่อสร้างโครงการ
Construction of Flow Lines Rima Satellites Small Fields จาก Petrogas
Rima LLC ที่สาธารณรัฐสุลต่านโอมาน ซึ่งทำให้บริษัทฯ ขยายฐานลูกค้าทั้งในและต่างประเทศ
และเป็นการลดความเสี่ยงในการพึ่งพิงกลุ่มลูกค้าเดิมในประเทศอีกด้วย ทั้งนี้
ลักษณะของงานรับเหมาทำให้บริษัทฯ อาจมีลูกค้ารายใหญ่ที่แตกต่างกันได้ในแต่ละปี
ขึ้นกับประเภทของงานที่ได้รับ

2.  ความเสี่ยงจากการขยายธุรกิจ ที่ต้องอาศัยเงินลงทุน และระยะเวลาในการพัฒนาโครงการ

หน่วยธุรกิจพัฒนาโครงการและการลงทุน ซึ่งศึกษาและพัฒนาโครงการด้านพลังงาน ปิโตรเคมี
โรงไฟฟ้า และอสังหาริมทรัพย์ รวมถึงธุรกิจต่างประเทศที่บริษัทฯ
วางเป้าหมายขยายการลงทุนไปยังต่างประเทศ วัตถุประสงค์เพื่อเพิ่มรายได้ให้กับบริษัทฯ
ในรูปแบบต่าง ๆ ทั้งในรูปผลตอบแทนระยะสั้น อาทิเช่น กำไรจากการขายหุ้น
รายได้ค่าที่ปรึกษาโครงการ เป็นต้น
และผลตอบแทนระยะยาวจากการเข้าร่วมลงทุนในโครงการที่มีศักยภาพ
และมีผลตอบแทนในอัตราที่สูงนั้น ในระยะแรกจะต้องมีการลงทุนเพื่อการเข้าศึกษาความเป็นไปได้
รวมทั้งการพัฒนาโครงการอาจจะต้องใช้ระยะเวลานานก่อนได้รับผลตอบแทนตามเป้าหมาย
และอาจจะทำให้มีความเสี่ยงกรณีโครงการที่ศึกษาไม่คุ้มค่าต่อการลงทุน
หรือไม่สามารถหาพันธมิตรเข้ามาร่วมลงทุนได้ ซึ่งบริษัทฯ
อาจต้องตั้งสำรองหนี้ที่สงสัยจะสูญสำหรับเงินทดรองจ่ายในแต่ละโครงการที่กำลังอยู่ในช่วงของการพัฒนา
(อาทิเช่น ในปี 2552 บริษัท สหการวิศวกร จำกัด
ได้ตั้งสำรองหนี้สงสัยจะสูญสำหรับเงินทดรองจ่ายเพื่อพัฒนาโครงการโรงไฟฟ้าเขื่อนสตึงนำ
ประเทศกัมพูชา จำนวน 38.25 ล้านบาท เป็นต้น)
ซึ่งอาจส่งผลกระทบทางลบต่อผลการดำเนินงานของบริษัทฯ เพื่อลดความเสี่ยงในด้านนี้ ในปี 2552
บริษัทฯ ได้จัดตั้งคณะกรรมการพิจารณาความเสี่ยง เพื่อประเมินความเสี่ยงด้านต่างๆ
ก่อนการตัดสินใจเข้าร่วมประมูลโครงการหรือเข้าลงทุนในแต่ละประเภทธุรกิจ
โดยการวิเคราะห์การลงทุนของคณะกรรมการพิจารณาความเสี่ยงจะทำอย่างระมัดระวัง
และมีนโยบายให้บริษัทฯ และบริษัทย่อยลงทุนเฉพาะในค่าใช้จ่ายที่จำเป็นเท่านั้น
รวมทั้งการร่วมมือกับพันธมิตรที่มีความเชี่ยวชาญ
เพื่อเสริมสร้างและเพิ่มโอกาสความสำเร็จของโครงการ

3.  ความเสี่ยงจากระยะเวลาในการได้รับงานสัญญาใหม่

รายได้ของบริษัทฯ ส่วนใหญ่มาจากสัญญางานรับเหมาที่บริษัทฯ ประมูลได้
ซึ่งไม่สามารถคาดการณ์ได้ว่าจะได้รับงานสัญญาใหม่หรือไม่และเมื่อใด เนื่องจากงานที่บริษัทฯ
รับเหมาส่วนใหญ่เป็นโครงการขนาดใหญ่
ดังนั้นขั้นตอนการคัดเลือกผู้รับเหมาจึงมีความซับซ้อนและใช้ระยะเวลานาน
ซึ่งจะกระทบต่อผลการดำเนินงานและกระแสเงินสดของบริษัทฯ
ซึ่งมีความผันผวนตามจังหวะเวลาในการได้รับงานสัญญาใหม่
และปริมาณงานคงเหลือในมือตามสัญญาเดิม
โดยความซับซ้อนและระยะเวลาการเปิดประมูลคัดเลือกผู้รับเหมาขึ้นอยู่กับปัจจัยหลายประการ ได้แก่
สภาวะเศรษฐกิจ แหล่งเงินทุน
และขั้นตอนการอนุมัติเพื่อดำเนินโครงการของลูกค้าหรือเจ้าของโครงการ
เนื่องจากกลุ่มธุรกิจพลังงานและปิโตรเคมี โรงไฟฟ้า รวมถึงอสังหาริมทรัพย์
เป็นธุรกิจที่ต้องปฏิบัติตามกฎหมายและข้อบังคับเกี่ยวกับผลกระทบต่อสิ่งแวดล้อมและความปลอดภัย
เพราะมีความเกี่ยวพันถึงประชาชน และชุมชนในวงกว้าง ซึ่งในอนาคตกฎหมายและข้อบังคับต่างๆ
มีแนวโน้มที่จะเข้มงวดมากขึ้น โดยแต่ละโครงการต้องทำจัดทำรายงานผลกระทบสิ่งแวดล้อม (EIA)
และรายงานการศึกษาผลกระทบต่อสุขภาพ (HIA) รวมถึงกระบวนการมีส่วนร่วมของชุมชน
ซึ่งอาจทำให้เกิดความล่าช้าในการกระบวนการจัดทำรายงานดังกล่าว
และมีผลทำให้การอนุมัติเพื่อดำเนินโครงการเกิดความล่าช้าตามไปด้วย ฉะนั้นธุรกิจของบริษัทฯ
ที่รับงานรับเหมาภายใต้โครงการของกลุ่มธุรกิจเหล่านี้
อาจได้รับผลกระทบจากความล่าช้าของการเปิดประมูลคัดเลือกผู้รับเหมาต่อเนื่องกันไป
ซึ่งจะมีผลต่อการได้รับงานใหม่ของบริษัทฯ ที่อาจไม่เป็นไปตามเป้าหมายที่วางไว้

กรณีปัญหามาบตาพุด 65 โครงการที่ถูกศาลปกครองระงับการลงทุน
เป็นกรณีตัวอย่างที่แสดงให้เห็นถึงความเสี่ยงต่อการรับงานใหม่ของธุรกิจรับเหมา
ที่เกิดจากความล่าช้าในการอนุมัติโครงการหรือการระงับโครงการหรือการลงทุน
เนื่องจากปัญหาผลกระทบสิ่งแวดล้อมในพื้นที่ที่กระทบต่อชุมชนโดยรอบโครงการ
เป็นเหตุให้โครงการต่างๆ ต้องชะลอการลงทุนหรือการดำเนินการก่อสร้าง
รวมถึงการเปิดดำเนินการ ซึ่งในกรณีนี้บริษัทฯ พบว่า มีผลกระทบต่อการเข้าประมูลงานใหม่ที่บริษัทฯ
ตั้งเป้าหมายไว้ เช่น โครงการท่อส่งก๊าซธรรมชาติเส้นที่ 4 ของ ปตท.
ซึ่งอยู่ระหว่างรอความชัดเจนของคดีความ 65
โครงการที่มีคำสั่งจากศาลปกครองสูงสุดระงับการดำเนินการชั่วคราว
เนื่องจากมีโครงการท่อที่เชื่อมต่อกับท่อเส้นที่ 4 ที่บริษัทฯ จะเข้าประมูล รวมอยู่ใน 65
โครงการนั้นด้วย อีกทั้งปตท. ยังอยู่ในระหว่างรอคณะกรรมการกำกับกิจการพลังงาน
ประกาศเขตระบบท่อส่งก๊าซธรรมชาติเส้นที่ 4
ซึ่งยังรอความชัดเจนจากศาลปกครองก่อนสรุปเพื่อประกาศเขตระบบท่อส่งก๊าซธรรมชาติต่อไป
ด้วยเหตุนี้ทำให้กำหนดการเปิดประมูลคัดเลือกผู้รับเหมาต้องชะลอตามไปด้วย
เนื่องจากยังไม่มีความชัดเจนในเรื่องการก่อสร้างว่าจะเป็นเมื่อใด
ซึ่งกรณีดังกล่าวมีผลกระทบต่อแผนงานที่บริษัทฯ วางไว้สำหรับการได้รับงานสัญญาใหม่
ซึ่งอาจส่งผลกระทบต่อผลการดำเนินงานและการประมาณการรายได้ของบริษัทฯ

4.  ความเสี่ยงจากการพึ่งพาพันธมิตร และทีมผู้บริหาร

สำหรับโครงการขนาดใหญ่บางโครงการ
เจ้าของโครงการอาจจะกำหนดคุณสมบัติผู้เข้าประกวดราคาที่สูง จนบริษัทฯ
ไม่สามารถเข้าประมูลได้ เว้นแต่ต้องอาศัยความร่วมมือกับผู้อื่น อาทิเช่น ขนาดของสินทรัพย์
ประสบการณ์การทำงาน หรือความรู้เฉพาะทาง เป็นต้น ดังนั้น หากบริษัทฯ
ไม่สามารถหาพันธมิตรที่เหมาะสมได้ อาจทำให้บริษัทฯ เสียโอกาสการเข้าประมูล แต่อย่างไรก็ตาม
ความเสี่ยงนี้เป็นความเสี่ยงที่ลดลงเรื่อย ๆ เนื่องจาก บริษัทฯ ผ่านการทำงานในโครงการใหญ่ ๆ
ทั้งด้านการวางท่อก๊าซ และงานด้านปิโตรเคมีด้วยความสำเร็จอย่างดียิ่ง
สร้างเสริมให้มีประสบการณ์การทำงานที่สามารถเข้าประกวดราคาได้ด้วยตัวเอง อีกทั้งการได้บริษัท
สหการวิศกร จำกัด มาเป็นบริษัทย่อย มาเสริมศักยภาพด้านงานโยธา ทำให้บริษัทฯ
สามารถทำงานก่อสร้างที่ครบวงจรมากยิ่งขึ้น

นอกจากนั้นแล้ว
บริษัทฯมีการพึ่งพิงประสบการณ์การทำงานของทีมผู้บริหารและวิศวกรในการเข้าประกวดราคางาน
เนื่องจากความเชี่ยวชาญในธุรกิจ และความสัมพันธ์ที่ดีกับลูกค้า อย่างไรก็ดี บริษัทฯ
มีมาตรการในการลดความเสี่ยงจากการสูญเสียผู้บริหาร วิศวกร รวมทั้งพนักงาน คือ
การจูงใจให้ทำงานกับริษัทฯ ในระยะยาว โดยโครงการเสนอขายใบสำคัญแสดงสิทธิ 7,300,000
หน่วย ในราคาใช้สิทธิ 2.01 บาท อายุ 3 ปี ระยะเวลาใช้สิทธิทุก 3 เดือน
สามารถใช้สิทธิครั้งแรก 1 ปีหลังจากวันออกใบสำคัญแสดงสิทธิ ทั้งนี้ บริษัทฯ
ได้ออกใบสำคัญแสดงสิทธิไปแล้วเมื่อวันที่ 7 สิงหาคม 2552
และจะสามารถใช้สิทธิครั้งแรกได้ในวันที่ 30 กันยายน 2553

2.  ความเสี่ยงในการดำเนินโครงการ

    1.  ความเสี่ยงจากความผันผวนของราคาวัสดุก่อสร้าง และราคาน้ำมัน

ความผันผวนของราคาวัสดุก่อสร้างและราคาน้ำมันจะส่งผลกระทบโดยตรงต่อต้นทุนการก่อสร้างโครงการ
ซึ่งยากต่อการควบคุมต้นทุนให้เป็นไปตามงบประมาณที่ตั้งไว้
โดยราคาวัสดุก่อสร้างและราคาน้ำมันขึ้นอยู่กับภาวะเศรษฐกิจโลกและในประเทศ
รวมถึงความต้องการของตลาด ณ ช่วงเวลานั้นๆ
ในกรณีที่เกิดการปรับตัวสูงขึ้นของราคาก่อสร้างภายหลังบริษัทฯ ได้รับงานประมูลแล้วนั้น
ไม่ว่าจะด้วยราคาน้ำมันที่ปรับตัวสูงขึ้นหรือการขาดตลาดของวัสดุก่อสร้างในเวลาดังกล่าว
อาจจะส่งผลกระทบต่อการควบคุมต้นทุนการผลิต
ซึ่งจะทำให้ต้นทุนของโครงการสูงกว่าที่ประมาณการไว้
และอาจกระทบต่อผลการดำเนินงานของบริษัทฯได้ เพื่อลดความเสี่ยงด้านนี้ บริษัทฯ
จะใช้การประมาณการใช้และคาดการณ์ราคาวัสดุก่อสร้างล่วงหน้า
เพื่อใช้ในการวางแผนและรักษาระดับต้นทุนให้เหมาะสมและสอดคล้องกับราคาวัสดุก่อสร้างที่เปลี่ยนแปลงไป
อีกทั้งบริษัทฯ ยังพยายามรักษาสัมพันธ์ที่ดีกับผู้จัดจำหน่าย
พร้อมทั้งมีการติดตามความเคลื่อนไหวของราคาวัสดุก่อสร้างโดยตลอด
และเปิดโอกาสให้เกิดการแข่งขันในระหว่างผู้จัดจำหน่าย
เพื่อให้เกิดการเจรจาต่อรองที่ทำให้บริษัทฯ ได้รับประโยชน์สูงสุดในด้านราคา

2.  ความเสี่ยงจากความล่าช้าของโครงการก่อสร้าง

บริษัทฯ
มีความเสี่ยงในการรับภาระค่าใช้จ่ายที่เพิ่มขึ้นของโครงการหรือต้องจ่ายค่าเสียหายในกรณีที่มีความล่าช้าในการก่อสร้างโครงการ
สำหรับความล่าช้าที่มีสาเหตุจากเจ้าของโครงการ บริษัทฯ
จะมีความเสี่ยงในการต้องรับค่าใช้จ่ายที่เพิ่มขึ้นของโครงการ เช่น ค่าแรงงาน ค่าสาธารณูปโภค
เป็นต้น อย่างไรก็ตาม บริษัทฯ
สามารถจำกัดผลกระทบดังกล่าวได้โดยการบริหารกำลังคนและค่าใช้จ่ายในโครงการนั้น ๆ
ให้เหมาะสมเมื่อมีเหตุการณ์ล่าช้า
อีกทั้งพยายามที่จะชดเชยค่าใช้จ่ายที่เพิ่มขึ้นจากเจ้าของโครงการเท่าที่เป็นไปได้ ซึ่งในอดีตบริษัทฯ
สามารถตกลงกับเจ้าของโครงการได้

ในกรณีที่ความล่าช้าของโครงการมีสาเหตุจากความล่าช้าในการทำงานของบริษัทฯ นั้น บริษัทฯ
มีความเสี่ยงที่จะถูกเจ้าของโครงการเรียกร้องค่าเสียหาย
หรือต้องจ่ายค่าปรับตามอัตราที่ระบุในสัญญารับเหมาก่อสร้าง
การป้องกันความเสี่ยงในลักษณะนี้สามารถกระทำได้โดยการวางแผนและเตรียมความพร้อมในเรื่องเครื่องมืออุปกรณ์ในการก่อสร้าง
ความพร้อมและการพัฒนาในเรื่องความรู้ความสามารถของแรงงาน
และจำนวนของวิศวกรที่มีประสบการณ์ในการทำงานก่อสร้างเพื่อที่จะได้ดำเนินการก่อสร้างให้เสร็จทันตามกำหนดเวลา

อย่างไรก็ตาม ในปี 2552 บริษัทฯ
มีงานก่อสร้างที่สามารถไม่ส่งมอบงานให้เสร็จตามกำหนดตามสัญญาก่อสร้างจำนวน 3 โครงการ
ดังนั้นบริษัทฯ ต้องตั้งสำรองค่าปรับจากความล่าช้าของการส่งมอบโครงการ 76.63 ล้านบาท
ซึ่งส่งผลกระทบทางลบต่อผลการดำเนินงานของบริษัทฯ อย่างมีนัยสำคัญ

3.  ความเสี่ยงทางการเงิน

    1.  ความเสี่ยงจากความไม่เพียงพอของเงินทุนหมุนเวียน

จากผลงาน ความชำนาญและประสบการณ์ของบริษัทฯ ทำให้บริษัทฯ
สามารถได้รับโครงการขนาดใหญ่ในจำนวนที่มากขึ้น เปรียบเทียบกับอดีตที่ผ่านมา ทำให้บริษัทฯ
มีความจำเป็นต้องใช้เงินทุนหมุนเวียนที่มากขึ้น เพื่อการเข้าประมูลโครงการ
การดำเนินการก่อสร้าง และใช้เป็นหลักประกันกับธนาคารสำหรับวงเงินสินเชื่อประเภทต่าง ๆ
ซึ่งอาจจะเกิดความเสี่ยงกรณีที่เงินทุนหมุนเวียนไม่เพียงพอ ส่งผลกระทบต่อการก่อสร้างโครงการได้
บริษัทฯ ป้องกันความเสี่ยงดังกล่าวโดยการบริหารสภาพคล่องด้วยความระมัดระวัง
กำหนดระยะเวลาการจ่ายเงินต่อผู้จัดจำหน่ายให้สอดคล้องกับงวดการชำระจากเจ้าของโครงการ
วางแผนการจัดซื้อวัตถุดิบและอุปกรณ์ให้สอดคล้องกับช่วงเวลาที่ต้องการเพื่อลดความต้องการใช้เงินทุนและลดต้นทุนในการเก็บรักษา
นอกจากนั้นแล้ว บริษัทฯ ได้รับการสนับสนุนด้านสินเชื่อสำหรับดำเนินโครงการ
ภายใต้เงื่อนไขเงินฝากค้ำประกันสินเชื่อในสัดส่วนที่ต่ำ และจากผลการดำเนินงานที่ดี
และสถานะสภาพคล่องที่มั่นคง บริษัทฯ ยังได้รับการพิจารณาปรับลดค่าธรรมเนียม อัตราดอกเบี้ย
และสัดส่วนเงินฝากค้ำประกันวงเงินสินเชื่อจากธนาคารอย่างต่อเนื่อง

2.  ความเสี่ยงทางด้านอัตราแลกเปลี่ยน

วัสดุอุปกรณ์บางส่วนอาจต้องมีการนำเข้าจากต่างประเทศ ทำให้เกิดความเสี่ยงจากอัตราแลกเปลี่ยน
โดยปกติบริษัทฯ
จะเสนอราคาเข้าประมูลโดยการประมาณการค่าอัตราแลกเปลี่ยนในการซื้อสินเค้าที่สูงกว่าอัตราในปัจจุบันเพื่อป้องกันความผันผวนของอัตราแลกเปลี่ยน
และสำหรับโครงการขนาดใหญ่ที่จำเป็นต้องนำเข้าวัสดุและอุปกรณ์ในมูลค่าที่สูง บริษัทฯ
อาจจะขอให้เจ้าของโครงการกำหนดมูลค่าโครงการบางส่วนเป็นเงินตราต่างประเทศสกุลเดียวกัน
นอกจากนั้นแล้ว บริษัทฯ มีนโยบายที่จะทำสัญญาซื้อขายเงินต่างประเทศแลกเปลี่ยนล่วงหน้า
ซึ่งส่วนใหญ่มีอายุสัญญาไม่เกินหนึ่งปี เพื่อการควบคุมต้นทุน และลดความเสี่ยงด้านอัตราแลกเปลี่ยน

3.  ความเสี่ยงจากการไม่ได้รับชำระค่าก่อสร้าง หรือได้รับค่าก่อสร้างล่าช้า

หากเจ้าของโครงการ หรือคู่สัญญาที่บริษัทฯ รับงานประสบปัญหาทางการเงิน
อาจจะไม่จ่ายค่าก่อสร้าง หรือ จ่ายค่าก่อสร้างล่าช้า หรือจ่ายไม่ครบ ก็เป็นความเสี่ยงทำให้บริษัทฯ
ขาดสภาพคล่องทางการเงิน ส่งผลกระทบต่อผลการดำเนินงานได้
โดยเฉพาะอย่างยิ่งในช่วงภาวะเศรษฐกิจตกต่ำ
สถาบันการเงินใช้ความระมัดระวังในการปล่อยสินเชื่อเป็นอย่างมาก
ซึ่งอาจมีโอกาสที่ลูกค้าของบริษัทฯ
ถูกธนาคารปฏิเสธการให้ความสนับสนุนสินเชื่อทางการเงินสำหรับโครงการก่อสร้าง ซึ่งบริษัทฯ
ได้ตระหนักความเสี่ยงดังกล่าว
ได้มีการเข้าประมูลและรับงานจากลูกค้าที่มีฐานะการเงินที่มั่นคงเท่านั้น
และขอสนับสนุนวงเงินสินเชื่อในรูปเงินหมุนเวียนเพื่อใช้ในการก่อสร้างจากสถาบันการเงิน
แต่โดยลักษณะงานรับเหมาของบริษัทฯ ซึ่งเกี่ยวข้องกับธุรกิจก๊าซธรรมชาติ และปิโตรเคมี
กลุ่มลูกค้ามักเป็นบริษัทขนาดใหญ่ ที่มีชื่อเสียง และมีฐานะการเงินมั่นคง
ทำให้ความเสี่ยงดังกล่าวอยู่ในระดับต่ำ

ในบางโครงการบริษัทฯ ต้องปฏิบัติงานเพิ่มเติมหรือปฏิบัติตามคำสั่งเปลี่ยนแปลง (Change Order)
ตามที่ลูกค้าแจ้งมา
โดยยังมิได้มีการตกลงถึงขอบเขตและราคาของงานที่ต้องปฏิบัติตามคำสั่งเปลี่ยนแปลงนั้น
บางครั้งอาจเกิดข้อโต้แย้งว่าเกินขอบเขตของงานในสัญญาเดิมหรือราคาที่บริษัทฯ
เรียกเก็บนั้นเกินกว่าความเต็มใจจ่ายของลูกค้าหรือเจ้าของโครงการหรือไม่
ถึงแม้หากเจ้าของโครงการตกลงว่างานตามคำสั่งเปลี่ยนแปลงนั้นเป็นงานเพิ่มและยินดีจ่ายเงินตามที่บริษัทฯ
เรียกร้อง บริษัทฯ
อาจต้องแบกรับภาระต้นทุนที่ยังไม่สามารถเรียกเก็บได้จนกว่าคำสั่งเปลี่ยนแปลงของงานนั้นจะได้รับการอนุมัติและบริษัทฯ
ได้รับการชำระเงินจากเจ้าของโครงการ
ซึ่งบางครั้งอาจจะใช้ระยะเวลานานเกินกว่ากำหนดการสิ้นสุดสัญญาในแผนงานเดิมของโครงการ
ซึ่งอาจส่งผลกระทบทางลบต่อผลดำเนินงานของบริษัทฯ เพื่อเป็นการลดความเสี่ยงในด้านนี้ บริษัทฯ
จึงมีการติดตามผลการตรวจรับงานและประสานงานกับลูกค้าหรือผู้แทนอย่างสม่ำเสมอและใกล้ชิด
เพื่อให้เกิดความรวดเร็วในการอนุมัติงานเพิ่มตามคำสั่งเปลี่ยนแปลงและการชำระเงินจากเจ้าของโครงการ
ซึ่งจะลดระยะเวลาที่บริษัทฯ ต้องแบกรับภาระต้นทุนของโครงการลงได้

4.  ความเสี่ยงจากการให้การสนับสนุนทางการเงินให้กับบริษัทในกลุ่ม

เนื่องจาก ความจำเป็นในการดำเนินธุรกิจ บริษัทฯ
มีการให้การสนับสนุนทางการเงินให้กับบริษัทในกลุ่มในรูปแบบต่าง ๆ อาทิเช่น
เงินให้กู้กับบริษัทย่อยในต่างประเทศ การค้ำประกันวงเงินสินเชื่อให้ TRC & Al-Ghalbi LLC
การออกหนังสือค้ำประกันในนามบริษัท ราชเพลิน จำกัด ภายใต้วงเงินสินเชื่อของบริษัทฯ เป็นต้น
ซึ่งอาจเกิดความเสี่ยงกรณีที่บริษัทฯ
ที่บริษัทฯให้ความช่วยเหลือมีผลประกอบการที่ไม่เป็นไปตามเป้าหมาย
หรือมีปัญหาสภาพคล่องทางการเงิน ทำให้ไม่สามารถชำระคืนหนี้ตามกำหนด หรือ
ผิดนัดชำระหนี้ต่อธนาคาร ส่งผลให้บริษัทฯ ต้องร่วมรับผิดชอบในฐานะผู้เข้าค้ำประกัน ซึ่งบริษัทฯ
ตระหนักถึงความเสี่ยงในเรื่องนี้
และได้ปฏิบัติตามกระบวนการอนุมัติที่กำหนดโดยตารางอำนาจอนุมัติอย่างเคร่งครัด
สำหรับการให้ความช่วยเหลือทางการเงินให้กับบริษัทในกลุ่ม